Pia Adelsteen (DF), 2013-12-03:
Tak for det, formand.
I Dansk Folkeparti bakker vi helt klart op om forslaget.
Altså, det er jo en gentagelse af de ændringsforslag, der blev stillet af Dansk Folkeparti, Liberal Alliance og Enhedslisten, netop da vi havde offentlighedsloven til behandling, og selvfølgelig burde de blive vedtaget.
Hvis man ønsker et åbent system, bør man fjerne de tre paragraffer.
Jeg skal ærligt indrømme, at når man sådan ser på debatten i dag, kan man jo godt mærke, at det i gåseøjne kun er 5 måneder siden, vi debatterede offentlighedsloven.
Men jeg synes faktisk, det er på sin plads, at Enhedslisten fremsætter lovforslaget, netop fordi den nye offentlighedslov træder i kraft om mindre end en måned.
Og det betyder altså, at vi fra 1. januar får et mere lukket system.
Det er sågar sådan, at man nede i Europa-Parlamentet har vedtaget en ny offentlighedslov, om hvilken der i en avisoverskrift stod: Nu bliver Europa-Parlamentet mere åbent end det danske Folketing.
Det synes jeg nærmest er pinligt.
Det bør være sådan, at hvis folket skal have tillid til det offentlige system, skal man som borger selvfølgelig kunne gå ind og se efter alle de her ting, som nu bliver lukket ned med de berømte tre paragraffer.
Der er ingen idé i, at man lukker ned.
Der er ingen idé i, at man taler om, at vi skal have et kreativt rum.
Altså, mig bekendt synes jeg da nok, at lovforslag hernede i salen er rimelig kreative – jeg har i hvert fald ikke været udsat for, at lovarbejdet sådan helt er gået i stå, fordi man ikke har haft et frirum til at tænke kreativt.
Og jeg mener da bestemt, at det sagtens kan lade sig gøre med den eksisterende offentlighedslov.
Jeg er godt klar over, at fordi det er så kort tid siden, vi havde den her meget lange debat om offentlighedsloven, så bliver folk lidt trætte i ansigtet – og måske især trætte af Enhedslisten, Dansk Folkeparti og Liberal Alliance, som jo kæmper for det her.
Men jeg synes faktisk, man skal vågne op, specielt set i lyset af det, der skete i går.
Det virker jo noget overraskende, at hr. Tom Behnke fra De Konservative står og siger: Hm, jeg var altså ikke klar over, at de 58 virksomheder, hvor der ligesom bliver lukket for aktindsigt, skulle være undtagelsen.
Og mig bekendt synes jeg også, vi fik fastslået i foråret, at selv om man påstod, at man havde præciseret alting, så er der ikke sket en dyt.
Men at man så lige præcis med hensyn til det her med virksomhederne, som jo skulle være udtryk for en åbenhed, mener, at 58 virksomheder bare er en lille undtagelse, kan jeg godt være overrasket over.
Og det kan jeg forstå at hr. Tom Behnke også var.
Det må man jo så have afklaret.
Jeg er lidt ked af, at man måske ikke kan komme helt op på den store klinge i dag – for det kan jeg mærke at folk ikke er – for det her er faktisk en vigtig debat.
Vi får et lukket system.
Vi får et meget lukket system, og de tre paragraffer er med til at gøre det.
Vi praler af at have et åbent system; vi praler af at have et demokrati, og så lukker man ned på den her måde.
Og jeg synes faktisk, det er så synd.
Jeg har selv svært ved at finde ord for det, for jeg synes, det er en trist dag, når den her lov træder i kraft den 1. januar, for det kommer den til – det ved vi også.
Men jeg synes stadig væk, man skal slå et slag for det.
Så i Dansk Folkeparti bakker vi i hvert fald varmt op om det lovforslag, der er fremsat.